CDC ha rebut aquest dimarts dures crítiques per part del PSOE i de Podem després de la votació de les vicesecretaries de la Mesa del Congrés dels Diputats, on els diputats independentistes haurien contribuït –juntament amb el PNB i CC- a l'elecció de la vicepresidenta tercera de la cambra, la popular Rosa Romero, i de retruc al del vicepresident primer, Ignacio Prendes, de C's. La diputada del PP ha rebut 10 vots (secrets) procedents dels escons de formacions que no són ni PP ni C's. CDC no ha confirmat el préstec, però a la sortida de l'Hemicicle el portaveu de CDC, Francesc Homs, ha admès que els seus diputats han "votat de tot". Els comptes amb què treballen PSOE i Podem apunten que quatre diputats de CDC haurien escrit el nom de Rosa Romero a les votacions, així com cinc del PNB i la de CC.  La votació de les vicepresidències ha estat nominal i secreta. Cada diputat ha dipositat a l'urna una papereta amb un nom, o bé en blanc. De totes les paperetes n'havien de sortir els quatre vicepresidents de la Mesa segons el nombre de vots que obtenia cadascun.  El resultat ha estat que el candidat de C's, Ignacio Prendes, ha obtingut 96 vots i ha esdevingut vicepresident primer. La socialista Micaela Navarro s'ha quedat amb 85 vots (els del PSOE) i ha ocupa el lloc de vicepresidenta segona. La diputada del PP Rosa Romero n'ha obtingut 83 i és vicepresidenta tercera, i la candidata de Podem, Gloria Elizo 71 (els de Podem) i és vicepresidenta quarta. Hi ha hagut 14 abstencions. El resultat ha sorprès perquè la suma dels vots dels candidats de PP i C's –que han executat el seu acord per controlar la Mesa- és de 179, 10 vots més que els que podrien aconseguir PP (137) i C's (32) pel seu compte (169). Són vots que han sortit d'altres partits. Les mirades s'han centrat ràpidament en CDC, PNB i CC. El PSOE també ha apuntat a ERC, malgrat que la resposta contundent del portaveu dels republicans a Madrid, que ha sentenciat que els seus diputats han votat en blanc i que qui es pensi que deixarien vots al PP i a C's "és tonto", ha esvaït l'escenari. Els deu vots que Romero hauria rebut de CDC, PNB i CC haurien permès, alhora, que el PP deixés el mateix nombre de vots al candidat de C's, Ignacio Prendes, per ser vicepresident primer. Per contra, el resultat que han obtingut els candidats del PSOE i Podem quadra amb els dels respectius grups parlamentaris -85 en el cas del PSOE i 71 en el de Podem. En sortir de l'Hemicicle el portaveu de CDC, Francesc Homs, no ha volgut fer declaracions ni comparèixer a l'Escriptori, com acostumen a fer totes les formacions parlamentàries després de la sessió constituent.  Preguntat pels periodistes en marxar, Homs ha recordat que el vot és "secret" però sí que ha apuntat que els seus diputats han "votat de tot", una frase que s'ha interpretat com l'acceptació per part del portaveu del préstec de vots a altres formacions.  PSOE i Podem han criticat durament CDC per aquesta votació. Pablo Iglesias –el més contundent- ha acusat Francesc Homs d'haver pactat "amb els que el volen empresonar" i ha afirmat que si CDC no ha explicat el sentit del seu vot és perquè "estan avergonyits".  En aquest marc, Iglesias ha emplaçat Homs i el PNB a dir si estan disposats a donar suport a la investidura de Rajoy i ha afirmat que aquest tipus de negociacions són "deshonestes" amb els seus propis votants. El portaveu del PSOE, Antonio Hernando, també ha estat contundent i ha ironitzat sobre el silenci de CDC i PNB (també hi ha posat ERC) respecte al sentit del seu vot. "Els vots no els porten a les urnes les cigonyes ni venen de París", ha ironitzat. Hernando ha emplaçat CDC, PNB i PP a dir "que han pactat" a canvi d'aquest transvasament de vots, i ha assenyalat també que la suma dels sufragis dels nacionalistes amb el PP i C's obre la "senda del 179" al Congrés, fet que aplanaria la governabilitat d'un executiu de Rajoy.  De fons la possibilitat que CDC hagi pactat amb el PP poder disposar de grup parlamentari propi a la cambra baixa. La formació de Francesc Homs no compleix el requisit d'haver obtingut el 15% a totes les demarcacions on s'ha presentat, fet que deixa la decisió a mans de la Mesa. El líder de C's, Albert Rivera, s'ha afanyat a desmentir que la seva formació hagi subscrit o sigui objecte de cap mena de pacte amb CDC. Segons Rivera, C's i PP van pactar el préstec just perquè Prendes obtingués els 96 vots que l'han convertit en vicepresident primer. Com a mostra del fet que no ha arribat a cap acord, Rivera també ha apuntat que els dos representants de la seva formació a la Mesa del Congrés s'oposaran a la possibilitat que CDC disposi de grup parlamentari propi al Congrés.  Amb tot, prèviament a aquesta votació tan PP com PSOE ja s'havien mostrat favorables a que CDC disposi de grup. Avui s'hi ha sumat Podem que malgrat les crítiques ha dit que predicarà amb l'exemple (demana que les seves confluències en tinguin) i no s'hi oposarà.

Summary: Dures crítiques a CDC i PNB pel préstec de vots al PP al Congrés


Endesa està negociant amb el Govern, les diputacions i les entitats municipalistes com abordar el deute per pobresa energètica. Fonts de l'empresa han explicat a l'ACN que l'objectiu segueix sent el cofinançament, tot i que totes les opcions estan sobre la taula. La intenció és arribar a un acord, sense calendari. Endesa ha rebut ja la carta que va enviar el Govern advertint que si tallava la llum a les famílies vulnerables l'1 d'octubre estaria incomplint la Llei 24/2015 i s'enfrontaria a expedients i possibles sancions. Mentrestant, l'Aliança contra la Pobresa Energètica (APE) demana que Endesa condoni el 100% del deute. La presidenta de la Diputació de Barcelona, Núria Marín, va reclamar que fos la Generalitat i no les administracions locals qui s'ocupi del 50% del deute.

Summary: Endesa negocia amb Govern, diputacions i entitats municipalistes com abordar el deute per pobresa energètica


La diputada de la CUP Natàlia Sànchez ha defensat aquest dimarts "l'emergència d'abolir el patriarcat". "Per fer-ho no podem comptar amb un Estat espanyol que no és reformable, que és de naturalesa monàrquica, jeràrquica i patriarcal i que és herència del franquisme", ha assegurat, en el debat general sobre el reconeixement i la garantia dels drets de les dones. La diputada ha afirmat que l'estructura patriarcal "perpetua la violència de les dones" i ha criticat el paper de les institucions públiques. En aquest sentit, s'ha referit a la llei d'estrangeria o la reforma laboral com a exemples de "violència institucional", que situa les dones en una situació "de vulnerabilitat".  "En temps de neofeixismes, de dictadures patriarcals, de negacionistes davant els abusos i la violència patriarcal, en temps de VOX, és important dir les coses pel seu nom", ha afirmat. La diputada ha defensat el feminisme "com una impugnació total a les relacions socials i de poder que s'estableixen en el capitalisme patriarcal i racista" i ha criticat la "precarització de les dones".   En concret, ha exigit la retirada de la denominada Llei Aragonès. "Si parlem de posar les cures al centre és imprescindible parlar d'aquesta qüestió i sobre com aquesta llei debilita i feminitza encara més la pobresa i ens allunya d'aquesta equitat que avui estem reivindicant", ha afirmat.

Summary: La CUP defensa "l'emergència d'abolir el partiarcat" en un Estat "que no és reformable"


El grup parlamentari de Catalunya en Comú Podem (CatECP) ha reclamat la cració d'una conselleria de Feminismes, Diversitat Sexual i Gènere i que el proper govern sigui paritari. En roda de premsa, la diputada Susanna Segovia ha criticat que una setmana després de les mobilitzacions del 8-M no s'ha donat resposta a les reclamacions de la societat. Els comuns han demanat explícitament a JxCAT i ERC que el proper govern sigui paritari no només pel que fa als seus membres sinó també en l'àmbit de les secretaries i les direccions generals. Pel que fa la conselleria, la diputada ha defensat que seria també una forma de garantir els recursos necessaris per tirar endavant polítiques contra la desigualtat. En aquesta línia, el grup impulsarà també una reforma del reglament del Parlament per garantir que hi hagi paritat a la Mesa i la creació d'una comissió d'estudi sobre les cures.  La portaveu adjunta de CatECP, Marta Ribas, ha detallat que pel que fa a la paritat a la Mesa volen impulsar una reforma del reglament del Parlament que garanteixi que tots els òrgans de govern de la cambra catalana compliran aquesta paritat. Ribas ha insistit que no es pot fer una reforma que acabi deixant en mans dels grups la decisió final "perquè s'ha vist que no funciona" sinó que s'estableixi un sistema de votació, en concret per la Mesa, que garanteixi que de les dues vicepresidències una l'ocuparà una dona i dues de les quatre secretàries. Ha lamentat que ara mateix el Parlament "incompleix flagrantment la llei d'igualtat".  Per últim, ha dit que la comissió d'estudi sobre les cures ha de servir per impulsar polítiques públiques que millorin l'atenció als infants, persones grans i dependents; les condicions professionals dels cuidadors i repartir millor la feina de les cures entre homes i dones. Tant en aquest cas com en el de la reforma, el grup parlamentari dels comuns parlarà amb la resta de grups per aconseguir el màxim suport i poder tirar endavant les dues iniciatives.

Summary: CatECP reclama la creació d'una conselleria de feminismes i exigeix un futur govern paritari


El nou videojoc de l’empresa catalana Novarama, ‘Killsquad’, està batent records de venda en la seva primera setmana al mercat i ja ha col·locat 65.000 unitats. Una xifra que ha superat les expectatives dels seus creadors i que l’ha situat en el podi dels tres videojocs més venuts a nivell mundial en aquest període, per sobre de noms consolidats com ‘GTA’ o ‘Playerunkonwn’s Battlegrounds’. ‘Killsquad’ és un joc d’acció i cooperació en un món de ciència ficció ple de criatures a mig camí entre aliens i dimonis. Amb seu a Barcelona Novorama va néixer el 2003 i després d'una curta etapa com a desenvolupadora independent va signar un acord d'exclusivitat amb Sony per a idear i crear jocs per a consoles de la família ‘PlayStation’. En la seva primera setmana al mercat, Killsquad ha trencat totes les previsions de negoci dels seus creadors. El joc, que compta amb l’ajuda financera de l’Institut Català de les Empreses Culturals (ICEC), ha venut  14.000 unitats el primer dia, 4.000 més de les projectades, i en una setmana ha arribat a les 65.000 unitats, superant amb escreix el càlcul de 35.000 unitats fets per l’empresa en les seves previsions. I això que el joc encara es troba en fase de llançament ‘Early Access’, cosa que significa que els compradors l’han adquirit quan encara no ha acabat el seu desenvolupament. El ritme de vendes de Killsquad ha estat tan alt –quelcom molt complicat d’aconseguir amb un Early Access– que Novarama  preveu que en un any pot arribar a vendre’n unes 500.000 còpies en PC i generar una facturació bruta de 8 milions de dòlars. Killsquad és un vídeojoc d’acció i rol cooperatiu que proposa als jugadors combatre contra milers d’enemics en un univers de ciència ficció caòtic, una galàxia erma en què les civilitzacions han quedat destruïdes i els personatges lluiten per acumular la més gran riquesa possible. Els compradors del joc –que poden jugar en solitari o en grup– poden escollir entre quatre tipus de personalitats diferents i saquejar aquests planetes perillosos. Novarama, l’empresa creadora i propietària de Killsquad, és un dels estudis independents més respectats del Sud d’Europa. Amb seu a Barcelona, l’empresa va néixer l’any 2003, i després d'una curta etapa com a desenvolupadora independent va signar un acord d'exclusivitat amb Sony per a idear i crear jocs per a consoles de la família PlayStation. Entre altres projectes, Novarama va desenvolupar set jocs de la saga ‘Invizimals’, més tota una estratègia transmedia de cartes, joguines i sèries de TV.

Summary: El nou videojoc de l’empresa catalana Novarama bat rècords en la seva primera setmana al mercat


El ple de l'Hospitalet de Llobregat ha aprovat aquest dimecres una declaració institucional de suport als treballadors de Nissan, impulsada per CCOO i UGT, que ha comptat amb el suport unànime de tots els grups polítics. El text recull "el total suport" als treballadors de Nissan, que, des del 4 de maig del 2020, es troben en vaga indefinida davant el possible tancament de les fàbriques de la Zona Franca (Barcelona), Montcada i Reixac i Sant Andreu de la Barca. La declaració insta els governs de la Generalitat i de l’Estat "a promoure totes les accions necessàries per interpel·lar la direcció de Nissan perquè mantingui actives les plantes de fabricació de Nissan i l’ocupació que en depèn". El text també observa amb preocupació "les conseqüències que una mesura tan dura pot comportar per al conjunt de proveïdores i empreses auxiliars que treballen per a Nissan i que afecta més de 20.000 treballadors a Catalunya, molts dels quals veïns de la ciutat", i recorda que "el sector de l’automoció és un motor important de l’economia, amb teixit industrial que genera riquesa i dona feina a centenars de milers de treballadors i treballadores a Catalunya". Finalment, el text demana a la direcció de Nissan "que es replantegi les seves possibles decisions dràstiques i exigeix una solució que permeti el manteniment de l’ocupació, tant directa com indirecta, del conjunt de persones treballadores, ateses les enormes conseqüències socials que pot tenir al territori".

Summary: El ple de l'Hospitalet de Llobregat expressa el seu suport unànime als treballadors de Nissan


El sindicat Comissions Obreres (CCOO) de Catalunya ha alertat aquest dijous que el nombre de treballadors pobres ha augmentat en els últims cinc anys a Catalunya i l'any 2017 ja representaven 391.400 persones. L'any 2013 hi havia 335.800 treballadors en risc de pobresa o exclusió social. Són dades que inclou l'informe "Una aproximació a la pobresa en el treball" elaborat per CCOO i que també mostra com entre el 2008 i el 2018 s'han destruït 292.000 llocs de treball, deixant més de 430.000 persones sense feina, i un increment de 140.000 aturats en aquests deu anys. Amb aquest estudi, el sindicat vol denunciar que la recuperació econòmica no s'ha traslladat a les classes treballadores sinó, que, al contrari, "la precarietat s'ha consolidat com a model laboral", ha assegurat la responsable de Mercat de Treball i Polítiques d’Ocupació del sindicat, Romina Garcia en una roda de premsa.

Summary: CCOO alerta que el nombre de treballadors pobres creix des del 2013 i ja són gairebé 400.000 persones a Catalunya


El secretari general de Treball, Afers Socials i Famílies, Josep Ginesta, ha criticat l'actitud de Delphi en avançar-se "més del què caldria" i córrer massa a l'hora de presentar l'ERO -el qual suposa l'acomiadament de tota la plantilla de Sant Cugat del Vallès. Ginesta considera que l'empresa s'ha precipitat i que aquestes presses no ajuden gens en les negociacions que es mantenen amb altres firmes interessades en ocupar la planta. Tant des d'Empresa i Coneixement com Treball s'estan fent plantejament a aquestes empreses per arribar a un acord. "Estan atiant el conflicte i posant pals a les rodes quan ens havien dit que la seva voluntat era la continuïtat de l'activitat i la reindustralització, però aquesta actitud no afavoreix a les converses i que en puguin sortir propostes i ofertes", ha criticat Ginesta aquest dimecres, en el marc d'una visita a Tarragona.   A la vegada, el secretari general de Treball també ha retret a Delphi que faci servir els mitjans de comunicació per informar de les decisions estratègiques que pren, en comptes de fer-ho directament al Govern. "No ens agrada, preferiríem que hagués tingut una altra forma de comunicar-nos, estem enmig d'una mediació per l'expedient que ells han presentat, i també sobre les empreses que hi prestaven serveis, com Ferrovial", ha dit Ginesta. "Són decisions que s'han de tractar amb molta sensibilitat perquè estem parlant de molta gent que es pot quedar sense feina", ha conclòs.

Summary: El secretari general de Treball critica Delphi per precipitar-se amb l'ERO i "posar pals a les rodes" a la reindustrialització


Hisenda preveu rebre aquest any 19.945.000 de declaracions, cosa que suposarà 217.000 més que en la campanya de la renda de l'any passat, l'1,1% més, segons ha anunciat Rufino de la Rosa, director del departament de Gestió de l'Agència Tributària. Hisenda preveu tornar un total de 9.468 milions d'euros, el 5,3% menys que l'any passat, als 13.774.000 contribuents que tindran dret a la devolució, el 2% menys. Davant les escasses novetats que presenta el tribut, les principals novetats d'aquesta campanya de la renda es concentren en els dos nous serveis que ha posat en marxa l'Agència Tributària per fer la declaració per la via no presencial i que és l'aplicació per a mòbil, que permet fer la declaració a través del mòbil, i el servei 'El truquem' per fer la renda amb un assessorament telefònic.   El període de presentació de la declaració de la campanya de la renda per aquest any corresponent a l'exercici del 2017 arrenca aquest dimecres 4 d'abril per a totes les vies no presencials.  La campanya finalitzarà el 2 de juliol pròxim tant per a les declaracions positives o negatives. El termini es limita fins al 27 de juny en el cas dels contribuents que hagin d'ingressar i ho facin a través d'un compte bancari.  Fins ara la via no presencial es feia a través del programa 'Renda Web' que va substituir a l'antic programa 'Padre'. En aquesta campanya de la renda s'han afegit dues novetats. La primera es tracta de la possibilitat de fer la declaració a través d'un clic del mòbil i la segona l'opció de confeccionar la declaració a través d'un assessorament telefònic a través del servei 'El truquem'.  Els contribuents potencials que poden fer la declaració de la renda a través del mòbil són 4,8 milions de contribuents. Entre el 15 de març i el dimarts 3 d'abril, s'han registrat 577.000 descàrregues que corresponen a 374.000 contribuents diferents. L'app per al mòbil, tant en iOS com Android, es poden descarregar des de les botigues d'Apple i Google, respectivament.  El nombre de contribuents que s'han baixat les dades fiscals per fer la declaració de la renda des del 15 d març ha superat el milió de persones, segons De la Rosa.  Per utilitzar la via telefònica i el servei 'El truquem', el contribuent podrà demanar el servei o bé a través del portal de l'agència tributària (www.agenciatributaria.es) o bé a través d'una petició a través dels telèfons 901223344 / 915530071 / 901121224 / 915357326.  Les trucades es podran concertar entre la franja horària entre el 9h del mati fins a les 20h30 del vespre.   Hisenda preveu que en aquesta campanya es presentin 19.945.000 declaracions, 217.000 més que en l campanya corresponent a l'exercici fiscal del 2016. D'aquesta declaracions, 13.774.000 seran amb dret a devolució, el 2% menys que la campanya passada. L'Agència Tributària preveu que aquests contribuents rebran un total de 9.468 milions d'euros, el 5,3% menys que els diners a tornar de la campanya de l'any passat.  El 5.246.000 contribuents que s'espera que hagin d'ingressar, el 8% més que l'any passat, abonaran 9.621 milions d'euros, el 4,9% més.  Entre devolucions i diners a ingressar, el saldo per Hisenda serà positiu per valor de 153 milions d'euros, per contra que en la campanya passada on el saldo per a l'Agència Tributària va ser negatiu per valor de 823 milions d'euros.  En relació amb la declaració de Patrimoni, destinat a les comunitats autònomes, Hisenda preveu ingressar 1.055 milions d'euros, l'1,7% més que en la campanya passada. El nombre total de declaracions en concepte de Patrimoni en el conjunt de l'Estat que es preveu és de 201.000 declaracions, l'1,1% més.

Summary: Hisenda preveu tornar 9.468 milions d'euros en la campanya de la renda d'aquest any, el 5,3% menys que l'exercici passat


Els Mossos d'Esquadra han conclòs que l'explosió de Premià de Mar el 18 de setembre, en què va morir una dona en el moment de la deflagració i l'home que vivia amb ella dies més tard, va ser un crim de violència masclista, segons han confirmat fonts policials a l'ACN després que ho avancés 'El Periódico'. Segons la investigació dels Mossos, tot apunta que no va ser una mort accidental, sinó criminal. Una vegada s'ha tancat l'atestat policial, s'ha enviat al jutjat de Mataró que instruïa el cas, que s'ha inhibit al jutjat de violència sobre la dona de la ciutat, han assenyalat les mateixes fonts. L'home que vivia al pis on hi va haver el sinistre va ingressar a l'hospital amb cremades a un 30% del cos i va morir l'1 d'octubre. L'explosió ha comportat el desallotjament de 36 famílies fins que l'edifici no estigui reparat. El jutjat d'instrucció 5 de Mataró, encarregat del cas de l'explosió a Premià de Mar, va rebre l'informe que assenyala la possibilitat que l'explosió fos provocada i que la parella de la dona morta en pogués haver estat el causant, segons un comunicat enviat aquest dimarts a la tarda pel Tribunal Superior de Justícia de Catalunya (TSJC). Per aquest motiu, va acordar la inhibició al jutjat de violència sobre la dona de Mataró, a qui correspon ara la investigació. El comunicat del TSJC puntualitza que, tot i l'informe, no hi ha "la certesa d'un crim masclista", sinó "indicis que podrien apuntar a aquesta possibilitat".  L'explosió es va produir el 18 de setembre al 2n 1a del número del 196-198 de la Gran Via de Premià de Mar, en ple centre de la ciutat. La deflagració va ser tan brutal que va deixar molt malmesa l'estructura de l'edifici –se n'ha hagut d'apuntalar un 70%- i desenes de persones en van haver de ser desallotjades. La zona dels sostres i els terres que separaven el pis on va tenir lloc l'explosió, amb el pis de dalt i el de baix, estava tan danyada que ni s'ha pogut apuntalar. Fins i tot en un primer moment s'havia arribat a especular amb la possibilitat d'enderrocar el bloc, però els serveis tècnics van concloure que era viable mantenir-lo dempeus.  Els edificis adjacents van quedar afectats per l'ona expansiva, que en va rebentar les finestres, i l'endemà de l'explosió es va haver de desallotjar d'emergència el bloc del 39 del carrer d'Elisenda de Montcada per por a possibles despreniments en l'immoble on va tenir lloc l'explosió.  La unitat científica dels Mossos d'Esquadra va haver de coordinar calendaris amb l'empresa encarregada de les obres al bloc perquè es conservessin al màxim les proves que podien ajudar a esclarir què havia passat. Els Mossos també estaven pendents d'interrogar l'home que vivia amb la dona, que va morir a l'Hospital de la Vall d'Hebron després d'haver-hi estat ingressat durant dies en estat crític.

Summary: Els Mossos conclouen que l'explosió d'un pis a Premià de Mar va ser un crim de violència masclista


La Fundació Palau de Caldes d'Estrac acull des d'aquest dijous 'Palau mira Picasso', una exposició fotogràfica que repassa la relació que hi havia entre el poeta català Josep Palau i Fabre i el pintor malagueny Pablo Picasso. La mostra reuneix més d'un centenar de peces del fitxer personal de Palau, que es compon d'una selecció de fotografies, documents i treballs del propi pintor. S'inclouen algunes de les imatges que Palau va captar de l'artista malagueny, sobretot, de les ciutats més importants de la vida de Picasso, com Màlaga o Barcelona. Palau i Fabre també va aprofitar per retratar els estudis on pintava l'artista. L'exposició arriba a Caldes d'Estrac després d'haver passat pel Museu Casa Natal de Picasso a Màlaga i es podrà visitar fins el 14 de gener de 2018. Després passarà per Barcelona o París. A la mostra també es podran veure documents i altres materials inèdits que revelen l'amistat entre el poeta i el pintor, com ara una carta manuscrita de Picasso o un llibre signat per ell i alguns dels seus amics. La mostra també inclou un projecte en el que set artistes reinterpreten una de les imatges fotogràfiques que Palau va fer a Picasso. La Fundació Palau, amb motiu del centenari de Palau i Fabre i en col·laboració amb la Fundació Picasso Casa Natal de Màlaga, ha cregut necessari revisar aquestes fotografies i documents, fins ara poc divulgats, i permetre que el gran públic tingui accés a Picasso "gràcies als ulls de qui va saber contemplar-lo com ningú", han destacat. Josep Palau i Fabre (1917-2008) és una de les figures més singulars de la literatura catalana del segle passat. Poeta, dramaturg, traductor i assagista, Palau és també conegut com expert en estudis picassians, amb una extensa bibliografia que encara avui és considerada com a fonamental per a conèixer al geni malagueny. Palau va comptar amb el suport del propi Pablo Picasso, que el va ajudar proporcionant-li dades i documentació sobre la seva vida i obra.

Summary: Una mostra fotogràfica de Palau i Fabre recorre les ciutats més importants de la vida de Picasso


El preu dels pisos nous a les comarques gironines ha pujat un 2,8% de mitjana durant el 2019 i un de 85 metres quadrats ja costa gairebé 270.000 euros. Així ho recull l'estudi que periòdicament publica l'Associació de Promotors de Catalunya. Els promotors creuen, però, que els preus tendiran a estabilitzar-se i posen Girona ciutat com a exemple. Perquè aquí, d'un any per l'altre, el preu del metre quadrat útil s'ha mantingut invariable en 3.230 euros. L'estudi també subratlla que a la demarcació sis de cada deu habitatges que es comencen a construir ja tenen comprador, perquè s'han venut sobre plànol. Tot i que, en part, això es deu al fet que a l'hora de finançar promocions, ara els bancs demanen que el 30% ja s'hagi venut per avançat.

Summary: El preu dels pisos nous a comarques gironines puja un 2,8% i un de 85 metres quadrats ja costa 270.000 euros


Diu que no queda provat que el pare del jugador i el denunciant acordessin el pagament d'un percentatge dels ingressos ACN Girona.-El jutjat de primera instància número 1 de Girona ha desestimat una demanda contra Leo Messi presentada per un empresari gironí que li reclamava una part dels guanys. El magistrat argumenta que "no resulta provat" que el pare del jugador i el denunciant acordessin mitjançant un document el 2004 que aquest últim rebria un percentatge dels ingressos de Messi si arribava a jugar al primer equip del Barça. El jugador era llavors menor d'edat. El jutge considera "sorprenent" que l'empresari demanés ajuda al pare de Messi el 2011 per obtenir un contracte del Barça si realment hagués existit la contraprestació suposadament acordada. "Hauria estat més lògic exigir el compliment de la prestació", afegeix. L'empresari haurà de pagar les costes. Encara pot presentar recurs davant l'Audiència de Girona.

Summary: Un jutjat de Girona desestima una demanda contra Messi per part d'un empresari que li reclamava part dels guanys


Els eurodiputats Carles Puigdemont, Oriol Junqueras i Toni Comín cobraran amb retroactivitat el seu sou d'eurodiputats des del 2 de juliol. Segons avança El País i ha pogut confirmar l'ACN, els independentistes hauran de percebre al voltant de 70.000 euros per la retribució que els correspon com a membres reconeguts del Parlament Europeu. "Són eurodiputats des del 2 de juliol, cobraran des del 2 de juliol", asseguren fonts parlamentàries. Des d'ERC afirmen que Junqueras "per motius obvis" va "més tard" que Puigdemont i Comín amb els tràmits per assumir el càrrec plenament, però les mateixes fonts de l'Eurocambra insisteixen que "si fa les gestions" també ho cobrarà. Puigdemont i Comín encara no saben quan ingressaran aquest salari als seus comptes corrents, segons afirmen fonts del seu entorn. Els eurodiputats tenen un salari mensual de 6.824,85 euros abans dels impostos estatals i 4.563 euros en dietes. Per tant, tots tres eurodiputats independentistes no han percebut aquesta quantitat en els darrers sis mesos, però la sentència del Tribunal de Justícia de la UE de finals de desembre en el cas de Junqueras implica el seu reconeixement com a membres de l'Eurocambra des del 2 de juliol. Possible reclamació En cas que el Tribunal Suprem denegui el permís a Junqueras per ocupar l'escó al Parlament Europeu, ERC assegura que faran "tot el possible" per reclamar aquest sou amb retroactivitat.

Summary: Puigdemont, Junqueras i Comín cobraran amb retroactivitat el sou d'eurodiputat des del 2 de juliol


Els Mossos d'Esquadra van detenir entre dimecres i dijous sis homes com a presumptes autors del robatori de dos tractors a Masdenverge (Montsià) i a Xerta (Baix Ebre). Els individus, d'entre 36 i 57 anys i veïns de Reus, Amposta i Masdenverge, formaven part d'un grup criminal on cada un desenvolupava una funció concreta en el robatori i la venda de maquinària del camp. El propietari d'una finca a Masdenverge va denunciar el 2 de gener que li havien robat el seu tractor i una arada que portava enganxada. Més tard, va veure que un tractor igual que el seu estava en venda a Tarragona. Es va trobar en una nau industrial de Constantí (Tarragonès), on van detenir dos homes, que volien vendre aquest vehicle agrícola al mercat negre.  Després, els agents van detenir quatre homes més al Montsià que serien els autors materials del robatori i el propietari d'un magatzem agrícola de Masdenverge on havia estat guardat el tractor i on es va recuperar l'arada. A la mateixa finca també es van localitzar diverses peces pertanyents al tractor sostret a principis de novembre de l'any passat Xerta. En aquest cas, després de robar-lo, el van desballestar i van vendre una part de les peces. La investigació continua oberta per esbrinar si els detinguts estan relacionats amb altres fets delictius similars a la demarcació. Els arrestats van quedar en llibertat després de declarar en seu policial i estan pendents de comparèixer davant l'autoritat judicial competent.

Summary: Sis detinguts per robar dos tractors a Masdenverge i a Xerta


L'any 1971, en plena dictadura franquista, un grup de joves solsonins van voler recuperar el Carnaval de Solsona. Documentat ja al segle XVI, la guerra civil va posar-hi fi. "Quan em van dir que el volien fer pensava que acabaríem a la gàbia", recorda Jaume Porredon, conegut com a 'Campa' i qui en va ser un dels promotors. Van optar per "copiar" la fórmula de la República: llegir un sermó crític, fer arribar el rei Carnestoltes i acabar cremant-lo el dimecres de cendra. I la festa va ser un èxit. Mig segle després, el Carnaval de Solsona arriba aquest divendres amb més implicació veïnal que mai i amb un objectiu, explica el president del Carnaval de Solsona, Joan Solé, "homenatjar a les persones que han fet possible que perduri". Aquest divendres ja arrenca la festa a Solsona amb les primeres activitats especials. D'una banda, amb motiu de l'efemèride, s'inaugurarà l'exposició '50 Carnavals de Solsona', que repassa aquestes 50 edicions però, alhora, aporta documentació sobre els seus orígens al segle XVI. L'endemà, dissabte, es donarà el tret de sortida a una altra mostra. Batejada com a 'De Bojos', se centra en els gegants que hi han participat durant cinc dècades i, alhora, servirà per presentar la restauració dels gegants bojos i l'estrena dels seus nous vestits. La música del Carnaval Sis anys després de la recuperació de la tradició a Solsona, integrants de la comissió organitzadora, davant de la impossibilitat de dur una orquestra al Carnaval, van optar per crear-ne una de pròpia. "Gent que no sabia tocar cap instrument van acabar fent un miracle", explica Jaume Subirà, director de l'Orquesta Patinfanjàs, que afegeix que avui en dia no es podria entendre el Carnaval de Solsona "sense música i, menys encara, sense la seva música". Compositors solsonins es van posar mans a l'obra per crear peces especials per a la festa de Solsona. "Per això la música que sentim aquí no l'escoltarem en cap altra banda", diu Subirà. 44 anys després l'Orquestra Patinfanjàs posa la banda sonora a totes les festes solsonines, amb un especial protagonisme al Carnaval. Una quarantena de persones d'entre 12 i 70 anys formen la banda. La renovació és progressiva i, segons Subirà, amb "llista d'espera". "Els nens i nenes de Solsona somien amb estar a la Patinfajàs", diu. La Patinfanjàs no surt de Solsona però com aquest 2020 és especial, també ho serà per a ells. Aquest divendres participaran en el seu primer concert. Amb motiu dels 50 anys, músics de la comarca –com Roger Mas i Eduard Gener- o la Cobla Juvenil pujaran damunt de l'escenari de la Sala Polivalent per interpretar les músiques del Carnaval. I l'Orquestra Patinfanjàs també hi serà. "Tocarem peces noves, que mai hem tocat, és un gran repte", reconeix el director. Dels cromos a vestir Solsona El cert és que l'ambient de Carnaval ja fa dies que es viu a Solsona. De la mateixa manera que van fer amb el quart de segle, l'Associació Carnaval de Solsona ha publicat un àlbum de cromos que repassa la trajectòria del Carnaval. Segons Solé, l'intercanvi de cromos ha causat un autèntic rebombori al municipi i la venda d'àlbums ja supera el miler. A banda, amb l'objectiu de "vestir" Solsona per l'efemèride, molts són els veïns que han adquirit les banderoles commemoratives dels 50 anys per guarnir els seus balcons. Una festa que no para de créixer 'Campa' és incapaç d'assenyalar quan va créixer un Carnaval que arriba a quadruplicar la població de Solsona. Creu, però, que la clau ha estat la gent i la seva implicació, generació rere generació. En aquest sentit, Solé posa l'exemple del Carnaval Infantil, que se celebra els dilluns i recrea els actes "dels grans". Aplega milers i milers de nens. "Tenim el planter garantit", assegura. L'únic apunt negatiu, afegeix, és que "no tot agrada igual". Hi posa com a exemple que aquest 2020 els petits no ballaran les contradanses per manca de quòrum. "En canvi tenim llista d'espera per fer de bufó", explica Més implicació Segons Solé, aquest Carnaval es respira "diferent" a Solsona i subratlla que hi ha hagut una implicació dels veïns molt superior a altes edicions. Fora de les exposicions i el concert d'aquest divendres, el programa del Carnaval viurà la seva escaleta de sempre. "Ja fa anys que l'afluència no para de créixer i esperem que enguany passi el mateix", diu Solé, que destaca els bons números dels concerts i d'actes com la penjada i la despenjada del ruc. A més, aquest 2020 tindrà com a Mata-ruca Mònica Terribas, que aprofitarà per fer un "programa especial" d'homenatge a la festa que es podrà escoltar per la ràdio municipal i els altaveus del municipi. Sorpreses Solé diu que hi haurà moltes picades d'ullet a l'aniversari. Sense voler desvetllar cap sorpresa, avança que hi haurà un rei Carnestoltes "especial" o que la lectura del sermó tindrà protagonistes relacionats amb aquests 50 anys.

Summary: Solsona prepara activitats especials per commemorar mig segle de Carnaval


Els ajuntaments de Caldes de Malavella, Cassà de la Selva i Llagostera han signat aquest diumenge un conveni de col·laboració amb els Castellers de les Gavarres, la nova colla castellera formada per una vuitantena de persones, veïns de les tres poblacions i rodalies. L'acord preveu que els consistoris lliurin una subvenció de 6.000 euros a l'entitat castellera. Cada ajuntament aportarà 2.000 euros que serviran per cobrir les despeses de la colla i impulsar l'entitat. A canvi d'aquesta aportació, l'agrupació es compromet a celebrar un mínim de dues actuacions anuals  a cada un dels tres municipis i a participar activament en actes municipals com fires d'entitats o festes majors.  La signatura del conveni s'ha fet aquest diumenge a Llagostera (Gironès) en el marc de la celebració del 19è Mercat de Nadal on els castellers han aprofitat per fer diverses actuacions. L'acte ha comptat amb la presència de l'alcalde de Caldes de Malavella, Salvador Balliu, el batlle de Cassà de la Selva, Martí Vallès i el de Llagostera, Fermí Santamaria. També hi ha estat present el president dels Castallers de les Gavarres, Rossend Serradell, que ha assegurat que l'aportació és una gran ajuda per a l'entitat.  "Som una colla que acabem de néixer i necessitàvem això per tirar endavant. Ens dóna seguretat i més ganes de fer castells", ha explicat el president. Actualment la colla compta amb 62 socis però aglutina una vuitantena de persones que participen habitualment en tots els assajos i actuacions. A part, hi ha un altre grup d'unes 20 persones que hi donen suport esporàdicament. "Ahir vam actuar a Llagostera per recollir fons per la Marató, també ho vam fer fa uns dies a Cassà de la Selva i durant els propers mesos volem marcar-nos una agenda de les diades", ha assenyalat Serradell.   Si més no, estan acabant de tancar actuacions a municipis com Banyoles o Figueres. A canvi de l'aportació econòmica, els Castellers de les Gavarres es comprometen a celebrar un mínim de dues actuacions castelleres (tres castells i un pilar) cada any a cada un dels tres municipis. També hauran de celebrar com a mínim un assaig general anual a cada poble i festejar alternativament en els tres municipis la diada anual pròpia de l'entitat. Paral·lelament, també han acceptat sumar-se activament a tots aquells actes municipals que promoguin la participació ciutadana com fires d'entitats, festes majores o trobades i també en dates institucionals assenyalades com Sant Jordi o la Diada Nacional de Catalunya.

Summary: Llagostera, Cassà de la Selva i Caldes de Malavella fan pinya amb els Castellers de les Gavarres


El cercle de sanitat de Podem ha mostrat la seva "tristesa" per l'acte que dissabte va fer a Vic l'ANC en el qual va escenificar la defunció del sistema de salut català per denunciar la frase "els hem destrossat el sistema sanitari" que va pronunciar l'exdirector de l'Oficina Antifrau, Daniel de Alfonso, al ministre de l'Interior, Jorge Fernández Díaz. A través d'un comunicat fet públic aquest diumenge, ha demanat a l'Assemblea que no recorri a la "basta manipulació del relat de la corrupció sanitària" i ha afirmat que "el futur de Catalunya pot ser o no una república independent, però el que mai podem acceptar és que es converteixi en una república d'institucions infiltrades per la corrupció". El cercle de sanitat de Podem a Catalunya ha demanat a l'Assemblea Nacional de Catalunya que "no negui la nostra corrupció i lluiti per un país més honrat, ajudant, no a tapar als nostres corruptes i les seves accions, tan perversos i nefastes com les dels altres, sinó a treure les urpes de la corrupció de les nostres institucions", cosa que, a parer seu, farà de Catalunya "un país una mica més lliure". A més, ha assegurat que sent "vergonya dels càrrecs i dirigents (presumptes o no) del govern estatal" –citant Bárcenas i Rodrigo Rato- i "dels càrrecs i dirigents del nostre món proper" –mencionant Jordi Pujol i Lluís Millet- que, a parer seu, "s'han prestat al mal ús d'unes institucions que es van crear i es van forjar per protegir el bé comú i han estat usades de forma fraudulenta i egoista per l'únic benefici de les mal anomenades elits d'aquest país". També carrega contra "algunes empreses i famílies que han generat el seu negoci en la base del dolor i la malaltia, la pobresa i la violència, el fracàs i la desigualtat, la corrupció i la xarxa clientelar, sense que els hagi importat posar els seus beneficis privats davant el bé de tots i la millora de la nostra competència i competitivitat".

Summary: Podem demana a l'ANC que no recorri a la "basta manipulació del relat de la corrupció sanitària"


La institució amb seu a Frankfurt ajorna l’augment dels tipus i continua amb la reinversió dels bons adquirits ACN Brussel·les.-El Banc Central Europeu ha decidit aquest dijous mantenir intactes els tipus d'interès, de facilitat de crèdit i de dipòsit en el 0,00%, el 0,25% i el -0,40%, respectivament, fins a finals a meitats del 2020 el temps que sigui “necessari” per garantir l’evolució de la inflació a nivells inferiors però que s’acostin al 2% a mitjà termini. D’aquesta manera, la institució amb seu a Frankfurt ajorna l’augment dels tipus com a mínim sis mesos més, ja que l’última previsió, feta pública a l’abril, preveia només mantenir els tipus actuals fins a finals d’aquest 2019. Per altra banda, el Consell de Govern del BCE té la intenció de continuar reinvertint els bons que ha anat adquirint a través del programa de compra d'actius (APP) un cop pugi els tipus d'interès i durant el temps que sigui necessari per mantenir “condicions de liquiditat favorables”.

Summary: El BCE retarda ara fins a mitjans del 2020 un eventual augment dels tipus d'interès


El conseller de la Presidència i portaveu del Govern,  Jordi Turull, referma que el Govern culminarà el mandat polític de l'1-O malgrat el Tribunal Constitucional (TC) hagi anul·lat aquest dimarts la llei del referèndum. "El mandat del referèndum és evidentment el mandat polític que tenim. I l'hem de culminar i concretar", ha assegurat en la roda de premsa posterior al Consell Executiu. Així mateix, en la línia del discurs dels últims mesos, el Govern evita parlar de desobediència i assegura que obeeix a la "legitimitat" de les lleis del poble de Catalunya. Turull ha ironitzat també amb la rapidesa del TC a l'hora de decidir sobre la llei del referèndum i ha afegit que la decisió "no l'ha deixat colpit".

Summary: El Govern referma que culminarà el mandat de l'1-O malgrat l'anul·lació de la llei del referèndum


El col·lectiu artístic nyamnyam obrirà per primera vegada al públic les portes del seu centre d'operacions, el Mas nyamnyam, ubicat a Mieres (Garrotxa). Ho farà amb el cicle 'Si no vols pols ni vinguis a l'era', unes jornades culturals que se celebraran entre el juliol i l'agost amb una sèrie d'artistes amb els quals mantenen una estreta vinculació: El Conde de Torrefiel, Xavi Manubens, Azkona&Toloza i Rubén Ramos Nogueira. El cicle s'integra dins de la programació "expandida" del festival Sismògraf d'Olot i arrencarà l'1 de juliol amb una trobada al Mas entre diversos projectes culturals del territori (Mutte cultural, Cultural rizoma i Ü del bac, entre altres), que hauran caminat a peu fins a Mieres, respectivament, els dies anteriors.  Aquesta acció donarà el tret de sortida del cicle, que es vincula així amb altres projectes culturals afins del territori. Els recorreguts que faran aquests col·lectius són d'entre dos i tres dies, i el públic s'hi podrà sumar en diferents punts per gaudir de les accions artístiques. En arribar al Mas, hi haurà un berenar-sopar de benvinguda a l’aire lliure, on es posaran en comú les experiències viscudes durant el camí.  El 3 de juliol hi haurà una jornada de portes obertes i de presentació del cicle al Mas. Serà també la manera d'introduir el públic a l'activitat pròpia d'aquest centre del col·lectiu nyam-nyam, un espai "d’acció, pensament i trobada, dedicat a la cultura entesa de manera transversal".  Nyamnyam és un espai i col·lectiu creat el 2012 a Barcelona pels artistes Iñaki Alvarez i Ariadna Rodríguez, i que es va traslladar a Mieres l'any 2019. El seu treball té com a objectiu "promoure la creació, la difracció i l'intercanvi de coneixement en cada context (g)local en el qual treballen. En aquest encreuament entre arts en viu, pensament i gastronomia crítica, pedagogies i interacció social, creen situacions per activar o recuperar modes de relació en un sentit holístic, incorporant organismes (escala humana i altres), sistemes, ambients, relacions, etc. La programació del ‘Si no vols pols no vinguis a l’era’ sorgeix de l’estreta vinculació de nyamnyam amb els artistes implicats. Cada peça s’adapta de manera única a l’ecosistema local, amb una visió inclusiva i transgeneracional, exposen. Les entrades d'alguns dels espectacles ja estan a la venda, a un preu de 12 euros.

Summary: El col·lectiu nyamnyam obre les portes del seu mas a Mieres amb un cicle cultural d'estiu


El Tribunal Suprem ha ratificat la sentència del Tribunal Superior de Justícia de Catalunya (TSJC) que declara nul·la l'adjudicació del solar municipal on es va construir la botiga de Decathlon de Mollet del Vallès (Vallès Oriental) l'any 2008. Es tracta d'una parcel·la de 7.500 metres quadrats ubicada al sector de la Vinyota de la localitat que l'executiu local, a través de l'empresa municipal EMFO – ara Mollet Impulsa – va assignar a la firma esportiva a través d'un concurs públic.  S'hi van presentar dos licitadors: Decathlon i EuroCarat (aquest últim optant a instal·lar-hi una botiga de Media Markt) i finalment el consistori va escollir el primer. L'alt tribunal rebutja, d'aquesta forma, el recurs de cassació que el consistori i l'empresa Decathlon van presentar en considerar que el procediment que es va seguir va ser l'adequat. Fonts de l’Ajuntament de Mollet han explicat que, en aquests moments s’està valorant jurídicament quines són les següents accions a dur a terme.  Tot i que l'Ajuntament va tenir coneixement de la sentència a finals de 2017, fins ara no ha trascendit el document en què el tribunal considera que hi ha "manca d'interès cassacional objectiu" per a formar jurisprudència. D'aquesta forma, comporta que la decisió del TSJC d'anul·lar l'adjudicació del terreny de La Vinyota és ferma. Fonts de l’Ajuntament de Mollet afirmen que els serveis jurídics municipals estan analitzant la situació per determinar quines accions es duran a terme a continuació.  Es dona la circumstància que la sentència refermanda reconeixia a EuroCarat el dret d'obtenir l'adjudicació del contracte, una opció molt complexa tenint en compte l'actual situació i el fet que en no obrir a Mollet del Vallès, l'establiment de Mediamark es va posar en marxa al municipi veí Parets del Vallès. Així, el jutge determina que en cas que "existeix una impossibilitat legal o material per executar la sentència", l'empresa hauria de percebre una indemnització econòmica. Una oferta amb condicionants Els fets es remunten a l'any 2008, quan l'empresa pública Promosol – ara Mollet Impulsa - que gestiona el sòl públic municipal – va fer un concurs per adjudicar una parcel·la per a usos comercials del barri de La Vinyota. S'hi van presentar dos licitadors: Decathlon i EuroCarat (aquest últim optant a instal·lar-hi una botiga de Media Markt). L'oferta econòmica d'Eurocarat era de 8,5 MEUR i superava en 2,3 MEUR la de Decathlon, que va oferir el preu mínim de licitació amb 6,2 MEUR. Finalment el mes de març de 2008 es va adjudicar la parcel·la a Decathlon perquè el govern local va estimar que el seu impacte comercial a Mollet seria més positiu. Amb tot, va suposar que les arques municipals van ingressar 2,3 MEUR menys, el que va generar força crítiques entre els grups de l'oposició que van alertar que es correria el risc d'una possible impugnació. En paral·lel, l'interventor municipal va emetre un informe en contra de la plica de Decathlon. EuroCarat va impugnar el concurs aquell mateix any i va presentar un contenciós administratiu que va ser desestimat. Posteriorment va portar el cas al TSJC, que va determinar que l'oferta presentada per Decathlon Espanya no s'hauria d’haver admès perquè contenia condicionants suspensius - dintre de la plica l'empresa demanava un accés directe des de la rotonda, que s'eliminés una torre d'alta tensió i que es fessin millor els estudis geològics del terreny - aspectes que contradeien les bases de la convocatòria del concurs.

Summary: El Tribunal Suprem ratifica la sentència que anul·la l'adjudicació del solar on es va construir el Decathlon de Mollet


El primer tinent d'alcalde de Barcelona, Gerardo Pisarello, ha assegurat aquest divendres que l'Ajuntament no es penedeix de la instal·lació de les estàtues franquistes a l'esplanada del Born, però ha admès que no han aconseguit explicar el seu sentit. "No només no ens en penedim sinó que considero que és una exposició que ha estat un encert perquè ha provocat una reflexió pública al voltant de la impunitat del franquisme. Però hi ha coses que s'haurien d'haver explicat millor", ha apuntat en roda de premsa, on ha subratllat que s'hauria d'haver aclarit millor quin era el vincle entre les figures i l'exposició. Pisarello ha lamentat les actuacions de rebuig contra l'estàtua però també ha dit que les pot entendre. També ha opinat que les diferents forces polítiques i veus antifranquistes s'haurien d'haver posat d'acord i tenir una posició comuna.

Summary: Pisarello no es penedeix de la instal·lació de les estàtues però admet que no han aconseguit explicar el seu sentit


Set persones més han perdut la vida aquest dissabte per coronavirus a les comarques de Girona. Amb aquestes ja són onze el total de víctimes com a conseqüència d'haver contagiat la covid-19 a la demarcació. Com en la resta de morts, tots tenien patologies prèvies, segons ha informat el Departament de Salut. A més, el nombre de persones que han contret la malaltia s'ha incrementat en 43 casos a la demarcació i el total s'eleva a 265. D'aquests, 21 es troben en estat greu, mentre que 105 són professionals de la salut, 22 més que aquest divendres.

Summary: Set nous morts per coronavirus a les comarques de Girona eleven a onze el total de víctimes a la demarcació


Ja són 4.652 els pacients que han rebut un ronyó gràcies a la generositat d'un donant viu ACN Barcelona.-18 donants altruistes han permès realitzar 55 transplantaments renals des del 2010. Són dades de l'Organització Nacional de Transplantaments (ONT) amb motiu del Dia Nacional del Donant. A més, ja són 4.652 els pacients que han rebut un ronyó gràcies a la generositat d'un donant viu. Espanya i Portugal van protagonitzar la tercera donació creuada internacional del sud d'Europa només uns dies abans del decret d'estat d'alarma. Les dues parelles implicades, de la Fundació Puigvert de Barcelona i del Centre Hospitalari Universitari de Porto, van sotmetre's a la prova de la covid-19 per confirmar que eren negatius. Sis de cada deu donants renals vius són dones i la mitjana d'edat és de 51 anys. La relació més freqüent entre donant i receptor és de parella sentimental en el 33% dels casos, seguida per pare o mare (28%) i germà (24%). La intervenció és fa per laparoscòpia , amb un ingrés de només quatre dies de mitjana. Un de cada 156 donants va necessitar revisió quirúrgica de la cirurgia després de la intervenció. Durant els primers tres mesos després de la donació es produeix una reducció de la funció renal, que l'altre ronyó compensa en els mesos següents.  Més d'un centenar de donants vius del registre participen en el programa de transplantament creuat per formar noves parelles que siguin compatibles. 238 pacients s'han beneficiat d'aquest programa des del seu inici l'any 2009. Dies abans de decretar-se l'estat d'alarma es va realitzar el primer transplantament renal creuat amb Portugal, i el tercer des de la internacionalització del programa. Els altres dos es van fer amb Itàlia.  Durant la crisi sanitària, l'activitat de transplantament de donant viu s'ha vist especialment afectada. Es va decidir ajornar, tot i que se'n va fer un d'hepàtic durant la pandèmia. En les últimes setmanes s'ha reactivat el programa de transplantament renal de donant viu i ja s'han fet sis procediments.  En general, entre el 13 de març i el 31 de maig s'han fet 379 transplantaments a partir de 171 donants.

Summary: 18 donants altruistes permeten realitzar 55 transplantaments renals des del 2010


La policia espanyola ha escorcollat durant aproximadament una hora els servidors de l'empresa Mediacloud, que depèn de Mediapro, i que l'Administració Oberta de Catalunya (AOC) de la Generalitat té llogats a l'empresa. Segons ha informat Mediapro a través d'un comunicat, una hora després d'iniciar el registre els agents han abandonat les instal·lacions després de comprovar que no hi havia "cap informació rellevant per a la seva investigació i sense emportar-se cap tipus de material". Segons el comunicat de Mediapro, la diligència ha resultat "negativa" perquè la policia ha conclòs que no s'ha detectat cap tipus de "connectivitat" entre Mediacloud i l'AOC, i que els servidors de l'empresa no allotgen cap base de dades de l'Administració Oberta de Catalunya. Mediacloud és una empresa de Mediapro dedicada al lloguer d'espai al núvol a empreses, entitats i institucions públiques i els seus serveis es limiten al lloguer dels espais als servidors. A més, Mediapro assegura que "en cap cas" la policia ha escorcollat dependències ni servidors de l'empresa. L'escorcoll a Mediacloud és un dels que s'estan practicant aquest dimarts per ordre del jutjat d'instrucció número 13 de Barcelona, que investiga l'organització del referèndum. També s'estan escorcollant la seu del Departament d'Economia de la Generalitat, l'Idescat i el CTTI.

Summary: La policia espanyola escorcolla servidors de la Generalitat allotjats en una empresa de Mediapro


L’Ajuntament de Barcelona ha ampliat la moratòria en el pagament de les quotes dels habitatges i locals comercials que gestiona. Així, el consistori no cobrarà les quotes de lloguer ni tampoc les quotes d’altres formes de tinença d’habitatges (com les hipoteques dels pisos de promoció pública en propietat) del seu parc públic durant els mesos d’abril, maig, juny i juliol, és a dir, durant els propers 4 mesos. Aquesta ampliació fa referència tant al termini de suspensió del pagament inicial, que s’allarga un mes, com pel que fa al període de prorrateig, que passa dels 18 mesos previstos inicialment als 36. També estudiarà rebaixes del lloguer per a les famílies que ho necessitin. Els beneficiaris d’aquestes mesures són unes 10.000 famílies. Aquesta ampliació dels terminis i la resta de modificacions introduïdes en el nou decret d’alcaldia es porten a terme per adequar aquestes mesures al que va aprovar el govern espanyol. Per beneficiar-se d’aquesta mesura no caldrà cap sol·licitud prèvia per part de les persones que s’hi puguin acollir, donat que s’ha fet extensiva a la totalitat del parc municipal públic, a excepció del col·lectiu de persones grans que, a priori, en tenir garantida la pensió, no poden caure en la situació de vulnerabilitat que defineix el decret llei estatal. L’objectiu és simplificar al màxim l’aplicació de les decisions preses per pal·liar els efectes econòmics provocats per la crisi sanitària del coronavirus i la conseqüent declaració de l’estat d’alarma. Un cop superada aquesta primera fase d’excepcionalitat i de suspensió dels cobraments, l’Institut Municipal de l'Habitatge revisarà les quotes dels lloguers d’aquelles unitats familiars que hagin patit reduccions significatives dels seus ingressos arran de la crisi, i les rebaixarà per adequar-les a la nova situació econòmica en la qual es trobin.  L’Ajuntament de Barcelona manté també les ajudes per a les famílies que viuen en pisos de la Borsa de Lloguer de Barcelona. Actualment hi ha llogats a través d'aquesta borsa uns 891 habitatges. Els llogaters d’aquest programa que pateixin una reducció dels seus ingressos ho hauran de comunicar a l’IMHAB, que activarà ajudes perquè puguin pagar els seus lloguers. Els propietaris dels pisos cedits a la Borsa de Lloguer no notaran cap canvi, ja que continuaran rebent les mateixes rendes pels seus lloguers que reben en l’actualitat. Per poder afrontar aquest paquet de mesures, l’Ajuntament ja va anunciar que ha habilitat una partida extraordinària de 3,5 milions d’euros en el pressupost municipal, ampliable fins a 5,5 milions. Atenció telefònica i telemàtica per atendre urgències En el marc de l’estat d’alarma, l'IMHAB ha adoptat un conjunt de mesures per fer front a l’expansió del coronavirus. Les oficines estan tancades al públic, però la ciutadania pot contactar-hi a través de diferents canals per gestionar casos d’emergència, reparacions i incidències urgents del parc públic i tràmits relacionats amb els ajuts i les quotes de lloguer. El Servei d’Intervenció en la Pèrdua d’Habitatge i Ocupació (SIPHO) i el Servei de Prevenció, Intervenció i Mediació en Habitatges Públics (SPIMHP) segueixen en funcionament. Per sol·licitar atenció en casos excepcionals i no previsibles d’emergència residencial cal trucar al telèfon d’Atenció Ciutadana 010. En cas d’emergències de manteniment d’habitatges o edificis del parc públic, l’IMHAB ofereix atenció a través de diferents telèfons habilitats específicament en horari de matí. A més, l’Ajuntament de Barcelona manté també en funcionament de forma telemàtica els serveis que es realitzen a través dels Punts d’Assessorament d’Energètic (PAE). En cas de talls en el subministrament d’aigua, llum o gas, o si la ciutadania  vol informar-se sobre les mesures a les quals es pot acollir per rebaixar les factures, es pot contactar telemàticament o a través del 010.

Summary: Barcelona amplia la moratòria i no cobrarà les quotes del parc públic d’habitatges fins al mes d’agost


Més de 200 càrrecs i ex càrrecs electes del PSC, el PDeCAT, ERC, ICV i la CUP al Baix Llobregat i l’Hospitalet han subscrit aquest dilluns una declaració “en defensa dels principis democràtics i dels drets civils i polítics”. Al text, els signants aposten per una adhesió transversal del territori al front comú “contra la repressió” proposat pel president del Parlament, Roger Torrent, i estenen l’oferiment a sindicats, patronals i associacions cíviques. “No és un embat de banderes, sinó de valors universals”, afirmen, tot fent una crida a “recuperar la democràcia des de la fermesa”. Pels impulsors de la declaració que s’ha llegit davant l’ajuntament de Castelldefels, l’empresonament dels consellers i dels líders de les entitats sobiranistes és “un atac al cor de la democràcia”, i lamenten especialment la situació del vicepresident de la Generalitat destituït Oriol Junqueras, exalcalde de Sant Vicenç dels Horts.  Els signants de la declaració asseguren que la situació política actual és una “involució democràtica sense precedents”, i posen com a exemple la “persecució policial” del referèndum de l’1 d’octubre i la “repressió violenta” de les persones que van votar. Al mateix temps, afirmen que la societat catalana es troba “en un estat constant de persecució camuflat en suposats delictes d’odi”, fet que consideren “una amenaça constant a la llibertat d’expressió”. “Criminalitzar idees polítiques legítimes, i considerar accions polítiques pròpies d'una democràcia com a fets delictius, no és justícia, és repressió”, afegeixen. En aquest sentit, el text llegit aquest dilluns a Castelldefels senyala que les decisions preses els últims mesos des del Tribunal Suprem i l’Audiència Nacional en les causes que investiguen la celebració del referèndum signifiquen “un pas dolorosament contundent i definitiu en el marc de la repressió política i la vulneració dels drets fonamentals de la ciutadania d'aquest país”. Els més de 200 càrrecs i ex càrrecs del Baix Llobregat i l’Hospitalet adherits al manifest afirmen que la situació política i judicial actual “interpel•la tothom que estima la democràcia, la justícia i les llibertats”, i insta les diferents formacions polítiques a aparcar les diferències ideològiques en pro de la defensa de la democràcia.  Per això subratllen la necessitat d’adherir-se al front unitari proposat per Roger Torrent, amb l’objectiu de crear “una aliança que exigeixi –i aconsegueixi- la llibertat de les persones perseguides”. “La sensació d'indefensió i d'injustícia és molt gran. Però la resposta, ara més que mai, ha de ser cívica, pacífica, democràtica i massiva”, conclouen.

Summary: Més de 200 càrrecs i ex càrrecs electes del Baix Llobregat i l’Hospitalet, a favor del front unitari impulsat per Torrent


Aena està estudiant diferents sortides per a l'edifici d'aparcaments que té tancat des de fa anys a l'entrada de l'Aeroport de Girona. Aquesta construcció modular es va posar en servei el 2006 amb 600 places i, el 2008, es va ampliar amb 850 places més. La seva construcció es va fer per donar resposta a les necessitats d'aparcament coincidint amb l'època de creixement de l'aeroport. Ara, amb un trànsit de passatgers molt menor i amb un nou aparcament en funcionament just a davant de la terminal, Aena reconeix que ja no els cal. Segons ha explicat el director de l'Aeroport de Girona, Lluís Sala, el fet que sigui una construcció per mòduls els permet estudiar diverses funcions per al bloc. Sala ha recordat que en els darrers deu anys Aena ha invertit més de 140 MEUR en la millora de les instal·lacions. Aquest darrer any, per exemple, ha estès la wifi gratuïta i ja es pot fer la facturació i l'embarcament a través del mòbil.  L'Aeroport de Girona va passar de 2,9 milions de passatgers el 2004 a superar els 5,5 milions de viatgers quatre anys més tard, el 2008. L'arribada de Ryanair va ser tota una revolució per a l'aeroport gironí i Aena va haver de modernitzar les instal·lacions i adequar-les a les noves dimensions.  Un dels aspectes que va caldre abordar va ser el de l'aparcament. Fins a llavors, hi havia un aparcament gratuït a davant de l'antiga terminal que va quedar petit i era insuficient.  Per això, a inicis del 2006 es va posar en servei un edifici modular amb capacitat per a 600 vehicles a l'entrada de l'aeroport. A partir d'aquell moment, l'aparcament va començar a ser de pagament. Com que el nombre de passatgers seguia creixent, Aena va ampliar aquest aparcament amb un nou mòdul que permetia incrementar l'oferta de places en 850 més i, per tant, ja hi havia més de 1.400 aparcaments disponibles.  Posteriorment, Aena va projectar un nou aparcament –també de pagament- just al davant de la terminal. Aquest edifici és el que està actualment en servei i, en canvi, l'edifici inaugurat el 2006 fa anys que està tancat.  El director de l'Aeroport de Girona, Lluís Sala, ha explicat que aquella inversió es va fer en un moment que "per donar resposta" al creixement de l'aeroport però reconeix que, actualment, ja no els cal. Per això, estan estudiant altres sortides per a l'edifici. Segons remarca Sala, el fet que l'edifici sigui modular els fa més fàcil pensar en diversos usos que puguin ser compatibles entre ells. De moment, però, no ha volgut desvetllar quins són els seus plans. Més de 140 MEUR invertits en deu anys El director de l'aeroport també ha remarcat que, en la darrera dècada, Aena ha invertit més de 140 MEUR a l'aeroport de Vilobí d'Onyar. A banda de l'aparcament, una de les obres més importants va ser la instal·lació el 2009 d'un sistema que permetia aterrar amb boira o amb condicions de pèssima visibilitat. El sistema d'aterratge instrumental ILS categoria II/III va tenir un cost de quasi 10 MEUR. Segons assenyala el director, les inversions continuen i, actualment, es van en la línia de modernitzar l'aeroport i millorar el seu nivell tecnològic. "L'objectiu és fer cada dia més eficients les instal·lacions i que l'aeroport sigui millor cada dia", remarca Sala.  En aquest sentit, el director assenyala que en el darrer anys han fet un "salt tecnològic" per posar al dia les instal·lacions i, entre d'altres, han estès la wifi gratuïta, ja és possible embarcar i facturar des del mòbil i també està en funcionament un nou mecanisme de control de fronteres: l'ABC System, que permet detectar automàticament sospitosos i viatgers que tenen algun assumpte pendent amb la justícia.  "Hem fet un salt i això demostra la clara voluntat de l'organització per apostar pel futur de l'aeroport i per donar millors condicions a les companyies i als passatgers", defensa el director, Lluís Sala.

Summary: Aena destinarà a nous usos l'edifici d'aparcaments que té tancat a l'Aeroport de Girona


Els Mossos d'Esquadra busquen un conductor que ha fugit abandonant el cotxe després de protagonitzar una persecució policial a l'Alt Empordà. Els fets han tingut lloc a quarts de nou del matí d'aquest dimarts. Després de circular a gran velocitat per l'N-II, l'autopista AP-7 i la N-260, i amb diversos cotxes patrulla seguint-lo, el conductor ha aconseguit burlar els agents a Peralada (Alt Empordà), on ha deixat el cotxe en un camí de terra i ha fugit a peu. Els mossos han portat el vehicle fins a comissaria, perquè del maleter en sortia una forta olor a marihuana. Quan l'han examinat, però, no han trobat res de droga a l'interior. La policia continua buscant el fugitiu. Cap a quarts de nou del matí, una patrulla de Trànsit de Figueres ha vist un cotxe circulant a gran velocitat per l'N-II. Els agents han començat a perseguir-lo i el conductor, que era l'únic ocupant, ha intentat esquivar-los entrant a l'autopista a l'alçada de Figueres Nord. A partir d'aquí, el fugitiu ha començat a fer voltes per diverses carreteres de la comarca, seguit de prop per diversos cotxes patrulla, que en ocasions el perdien de vista. Els mossos l'han vist abandonant l'autopista per la sortida 5 (la de l'Escala), li han seguit la petja fins a Sant Miquel de Fluvià, l'han tornat a perseguir mentre circulava per l'N-260 a Vilabertran i després el fugitiu se'ls ha escapolit. Poca estona més tard, els agents han trobat el cotxe abandonat en un camí de sorra a Peralada, a prop de la C-250. Quan s'han acostat al vehicle, no hi havia ningú a l'interior. El fugitiu ha fugit a peu i encara se'l busca.  Els mossos, però, sí que han vist com del maleter del cotxe en sortia molta fortor a marihuana. Per això, han portat el vehicle fins a comissaria per examinar-lo. Un cop allà, però, no han trobat res de droga a l'interior.

Summary: Els mossos busquen un conductor que ha fugit i ha abandonat el cotxe després d'una persecució policial a l'Alt Empordà


La Patronal de l'Oci Nocturn Català (FECALON) ha denunciat que fins a un 40% dels treballadors no ha cobrat els ERTO des de març. Del 60% d'empleats que ha rebut la prestació, la majoria no ha cobrat la totalitat de les mensualitats o ha rebut una quantitat per sota del 70% del salari estipulat. La patronal ha criticat també la impossibilitat d'obrir els locals d'oci nocturn a la fase 3. FECALON ha reclamat a les administracions "claredat" en les actuacions i ha advertit que està en joc la "viabilitat" del sector i la supervivència de gairebé 40.000 treballadors a la regió. A més, el sector ha qualificat "d'incomprensible" l'increment de les restriccions sobre l'oci nocturn davant l'evolució positiva de la covid-19.  "El volum de la música és l'única diferència entre, per exemple, un bar i un bar musical. Avui en dia, no hi ha cap estudi científic segons el qual la música sigui un canal transmissor del virus", ha manifestat la patronal en un comunicat.  El sector ha preparat una Guia de Mesures de Riscos contra la Covid-19 per garantir la màxima seguretat i protecció dels treballadors i clients, que ja s'estan implementant en els locals del sector. Així mateix, l'associació empresarial Espanya de Nit ha denunciat davant el Ministeri de Sanitat l'augment de 'botellons' i l'expansió de tota mena de festes privades com un "perillós fenomen d'oci juvenil" durant la desescalada.

Summary: El sector de l'oci nocturn català denuncia que fins a un 40% dels treballadors no han cobrat els ERTO


Creu que CDC “enyora” Unió quan li toca negociar amb les cupaires ACN Barcelona.-El candidat d’Unió a les eleccions del 20-D, Josep Antoni Duran i Lleida, ha instat Mas a buscar suports fora de la CUP per ser investit, i ha suggerit el PSC o Catalunya Sí que es Pot. En declaracions a Catalunya Ràdio, Duran ha remarcat que la ciutadania “necessita un govern que doni estabilitat, que governi i prengui decisions”. “Com que no és possible amb la CUP, amb la que jo no hauria parlat mai, jo buscaria una majoria alternativa, que no li exigiria el que li ha exigit la CUP. Jo escoltaria i si són propostes socials, doncs més dures són les de la CUP, que són antisistema a matar, que no pas les de Catalunya Sí que es Pot”, ha argumentat, alhora que ha insistit que ara cal ajornar l’agenda nacional i prioritzar la social.  Segons Duran, CDC “enyora” Unió quan ha de negociar amb la CUP.

Summary: Duran insta Mas a buscar suports fora de la CUP per ser investit i suggereix el PSC o Catalunya Sí que es Pot


El president espanyol, Pedro Sánchez, ha tancat files amb el jutge del Tribunal Suprem Pablo Llarena i ha dit que la seva defensa per la demanda civil a Bèlgica no és "una qüestió privada sinó d'Estat". En viatge oficial a Xile, Sánchez ha dit que han atès "des del primer moment" els requeriments del Consell General del Poder Judicial i sempre de "manera positiva". "L'Estat ha de defensar la sobirania jurisdiccional d'Espanya quan es posa en qüestió i el govern [espanyol] ha tingut clar des del primer minut que no és una qüestió privada sinó d'Estat", ha manifestat. A més, ha respost Torra -que li demanava que expliqués quina proposta tenia per Catalunya- i ha dit que el govern del PSOE és "profundament respectuós amb l'autogovern de Catalunya" però que també té un projecte "per a tots els territoris i pobles d'Espanya". El president espanyol ha anunciat que abans de finals d'any el Consell de Ministres es reunirà a Andalusia i Barcelona. Sobre la investigació de la Fiscalia per les identificacions dels Mossos a persones que retiraven llaços grocs, ha defensat que els fiscals són "autònoms" i considera que en aquest cas "estan obligats a demanar aquesta informació". En roda de premsa des de Xile, el president del govern espanyol ha defensat l'actuació del seu executiu davant la demanda civil contra Llarena a Bèlgica. Inicialment, el Ministeri de Justícia va dir que defensaria la justícia espanyola si es qüestionava la instrucció del jutge per l'1-O perquè la jurisdicció espanyola és "immune i sobirana". Ara bé, va deixar clar que no defensaria Llarena pels seus "actes privats".  Bona part de la demanda presentada per Puigdemont i quatre exconsellers es fonamenta en declaracions que el jutge va fer a una conferència a Oviedo on negava que la causa fos per motius polítics. Unes manifestacions que, segons la defensa, no respecten ni l'honor ni la presumpció d'innocència dels demandants.  Aquest diferenciació va aixecar les crítiques de PP i Cs que han impulsat iniciatives al Senat i al Congrés –respectivament- per defensar el jutge Llarena. També s'han queixat les associacions de jutges i fiscals.  El passat diumenge, el Ministeri de Justícia va fer un nou comunicat on ja evitava diferenciar entre actes privats del jutge i la seva actuació en la instrucció de la causa i assegurava que feia dies que treballava per contractar un bufet a Bèlgica, ja que l'advocacia de l'Estat no es pot personar en una causa d'un tribunal ordinari d'un altre país (sí ho pot fer en un tribunal internacional).  Aquesta matinada, en viatge oficial a Xile, el president espanyol ha volgut acabar amb qualsevol dubte sobre el paper que jugarà l'Estat i ha dit que la defensa de Llarena és "una qüestió d'Estat". "La defensa del nostre sistema judicial no és una qüestió privada sinó d'Estat i el govern el que fa és escoltar i ha atès de manera positiva des del primer moment tots els requeriments del poder judicial", ha defensat. Ha manifestat que Espanya es personarà en la demanda perquè el que es posa en qüestió és la "sobirania jurisdiccional d'Espanya".  Sobre la investigació de la Fiscalia Superior de Catalunya per les identificacions de Mossos a persones que retiraven llaços grocs, el president espanyol s'ha limitat a dir que els fiscals són autònoms però ha defensat la seva actuació en aquest cas. "Estan obligats a demanar aquesta informació", ha declarat.

Summary: Sánchez assegura que la defensa de Llarena a Bèlgica "no és una qüestió privada sinó d'Estat"


L'ANC, Òmnium, la Plataforma Pro Seleccions Esportives Catalanes i l’Associació de Juristes Drets impulsen l'acció ACN Barcelona.-Desenes de voluntaris de l'Assemblea Nacional Catalana (ANC), Òmnium Cultural, la Plataforma Pro Seleccions Esportives Catalanes i l'Associació de Juristes Drets repartiran 30.000 estelades als accessos del Camp Nou aquest dimecres abans del partit de la Lliga de Campions entre el Barcelona i el Manchester City. L'acció és en suport a la presidenta del Parlament, Carme Forcadell, i les institucions del món local i nacional "amenaçades pels atacs polítics i judicials" de l'Estat. Les entitats també volen reivindicar la llibertat d'expressió dels catalans "i els seus símbols" després que la delegació del govern espanyol a Madrid tractés de prohibir les estelades a la final de la Copa del Rei al maig i que la UEFA sancionés el Barça amb 150.000 per permetre aquests símbols independentistes al llarg de la darrera temporada.  Les entitats organitzadores de l'acció han demanat als seguidors que despleguin les estelades quan els jugadors saltin al terreny de joc abans d’iniciar-se el partit i també  al minut 17 i 14 segons de la primera i segona part i volen dedicar crits d'independència a Forcadell després que la Fiscalia estatal hagi demanat querellar-se contra ella per desobediència i prevaricació.  El matx que dimecres enfrontarà el Barcelona i el Manchester City serà el primer acte massiu al qual assistirà la presidenta del Parlament des de la decisió de dilluns de la Fiscalia General de l'Estat. L'acció també vol refermar el suport ciutadà a les institucions catalanes "amenaçades" per les resolucions judicials procedents de l'Estat, entre d'altres motius, per haver obert els ajuntaments durant el 12 d'octubre. Així mateix, les entitats aprofitaran per reivindicar la "llibertat d'expressió dels catalans i els seus símbols, entre els quals, l’estelada". Una bandera que, segons recorden, "cap llei prohibeix i a la qual fins i tot el Parlament de Catalunya ha donat el seu suport i reconeixement  en una resolución".  Abans de la darrera final de la Copa del Rei a l'estadi Vicente Calderón (Madrid) entre el Barça i el Sevilla, la delegada del govern espanyol a Madrid, Concepción Dancausa, va dictar una resolució per prohibir l’entrada de banderes estelades al camp. El jutge del titular del contenciós-administratiu 11 de Madrid va acceptar les mesures cautelars reclamades per Drets i, finalment, va permetre l'exhibició d'aquests símbols durant el partit. Per la seva part, la UEFA va sancionar el Barça amb 30.000 euros després que es mostressin estelades a la final de Berlín del 2015. Més recentment, al final de la temporada 2015-2016, va imposar al club blaugrana 150.000 euros més pel lluïment d'aquestes banderes durant els partits de la Lliga de Campions. Les entitats troben "incomprensible" l'actitud de la UEFA quan "des de sempre, els seguidors del Barça han lluït amb normalitat estelades tant als partits al Camp Nou com a les grans finals europees".

Summary: Repartiran 30.000 estelades dimecres al Camp Nou en suport a Forcadell i les institucions catalanes


El president de la Corporació Catalana de Mitjans Audiovisuals (CCMA), Brauli Duart, proposarà aquest dimecres al consell de govern de l'ens el nomenament d'un nou director de Catalunya Ràdio. La persona proposada serà Saül Gordillo (Calella, 1972), fins ara responsable de l'àrea de Continguts Digitals d''El Periódico' i comentarista polític del rotatiu. Gordillo va treballar al diari 'El Punt' i va ser director de l'Agència Catalana de Notícies (ACN) entre 2007 i 2011. El càrrec de director de Catalunya Ràdio estava vacant des del juliol passat, quan el consell de govern de la CCMA va cessar Fèlix Riera. Saül Gordillo va treballar de corresponsal i posteriorment redactor d''El Punt'. L'any 1995 va formar part de l'equip fundacional d''El Punt Maresme', una edició on va exercir de cap de secció i, posteriorment, va ser-ne director. També va ser redactor en cap d''El Punt Barcelona'. L'any 2007 va ser nomenat director de l'Agència Catalana de Notícies, un càrrec que va ocupar fins el 2011. El setembre del mateix any es va incorporar a 'El Periódico' com a consultor en matèria de 'social media' i, posteriorment, va ser nombrat responsable de l'àrea de Continguts Digitals.  És autor dels llibres 'Superperiodistes en l'era de la sobreinformació' (Editorial UOC), 'Les barbaritats de Fèlix Millet' (Ara Llibres), Nació.cat (Mina i Òmnium Cultural) i 'Sobirania.cat. 10 anys de la revolta política catalana a Internet'. Recentment, ha publicat 'Revoltats' (Ara Llibres), en el qual el periodista va enfrontar el líder d'ERC, Oriol Junqueras, amb el periodista Justo Molinero.

Summary: Saül Gordillo serà proposat com a nou director de Catalunya Ràdio al consell de govern de la CCMA


Fira de Barcelona ha creat el saló BforPlanet per impulsar els Objectius de Desenvolupament Sostenible (ODS) de l'Organització de Nacions Unides (ONU). L'esdeveniment compta amb el suport del govern espanyol, la Generalitat de Catalunya i l'Ajuntament de Barcelona i s'emmarca en l'estratègia de la institució de fomentar l'activitat econòmica sostenible, fer un ús responsable dels recursos i protegir el medi ambient. El nou esdeveniment tindrà lloc entre el 26 i 28 de maig al recinte de Gran Via de Fira de Barcelona i se celebrarà simultàniament a l'Innovate4Climate, un certamen especialitzat en finançament, inversió i mercats climàtics organitzat pel Banc Mundial.  El congrés constarà de les àrees 'Be Inspirational', 'Be Proactive' i 'Be Synergy' i acollirà conferències per impulsar l'aplicació dels ODS, mostrarà projectes i eines per aconseguir-ho i oferirà espais de negoci i col·laboració entre entitats.  Les conferències de 'Be Inspirational' es dividiran en dos blocs. El primer, denominat 'Leadership Summit', preveu reunir ponents "de prestigi" internacional. El segon, sota el nom de 'Challenge Sessions', agruparà conferències distribuïdes en diferents àmbits temàtics.  La zona expositiva del congrés estarà batejada amb el nom de 'Be Proactive' i acollirà un centenar d'estands on les empreses i institucions exposaran els projectes relacionats amb la sostenibilitat.   "Fira és conscient de l'impacte que tenen les fires, però també del fet que poden ser grans caixes de ressonància d'una acció decidida a favor de la sostenibilitat i treballar per un planeta millor que llegar a les futures generacions", ha assegurat el president del Consell d'Administració de Fira de Barcelona, Pau Relat, en la presentació de l'esdeveniment.  A l'acte d'aquest dijous han assistit la vicepresidenta quarta del Govern, Teresa Ribera; el conseller de Territori i Sostenibilitat, Damià Clavet; el primer tinent d'alcalde de l'Ajuntament de Barcelona, Jaume Collboni, i directius d'empreses com Agbar, Caixabank, FCBarcelona o Repsol.

Summary: Fira de Barcelona crea BforPlanet per impulsar els Objectius de Desenvolupament Sostenible


La Seu Vella ha acollit aquest dimecres la constitució de la mesa transversal per pal·liar els efectes de la covid-19 a Lleida, promoguda per la Paeria i de la qual també en formen part la resta d'institucions, tots els grups municipals i els diferents agents dels àmbits econòmic, social i cultural, entre altres, de la ciutat. En aquest primera reunió de treball, s'ha acordat l'elaboració d'un document que haurà de començar a ser debatut en el termini d'un mes a partir de les propostes fetes pels participants. L'alcalde de Lleida, Miquel Pueyo, ha qualificat d'"històrica" la constitució d'aquesta mesa ja que neix amb l'objectiu de "treballar des de la diversitat i la representativitat en les pautes de la recuperació de la ciutat". La mesa ha aplegat representants d'una cinquantena d'institucions i entitats amb l'objectiu de reconduir els efectes de la crisi desencadenada per la pandèmia de la covid-19 a la capital del Segrià. En formen part la Paeria, la Diputació de Lleida, el Consell Comarcal del Segrià, la delegació del Govern i la subdelegació del govern espanyol, a més de tots els grups municipals, sindicats i organitzacions i entitats dels àmbits econòmic, social, cultural i esportiu. Els participants valorat positivament la importància de la constitució d'aquesta taula, tot i que des de l'oposició, sindicats i algunes organitzacions i entitats consideren que "arriba tard".  L'alcalde Miquel Pueyo ha qualificat d'"històrica" la creació d'aquesta mesa per diversitat i representativitat que suposa. Així, ha posat de relleu que la majoria dels assistents han coincidit "en allò que han de ser les pautes per a la recuperació de la ciutat" i en què "ara no és el moment de mirar enrere i veure què o es podia haver fet, sinó cap on hem d'anar i què cal fer". Una reivindicació "força unànime" ha estat reclamar al conjunt de les administracions que "col·laborin en tot allò que puguin en aquest esforç de reconstrucció", ha explicat l'alcalde.    El cap de l'Oposició, Fèlix Larrosa, ha dit que el PSC ha participat a la mesa per "sumar" i "escoltar" però també ha assegurat que també "fiscalitzarà la tasca del govern municipal i de la resta d'institucions que també han de ser partícips a l'hora de buscar solucions que permetin avançar a la ciutat". A la vegada, ha instat l'equip de govern a tenir en compte les propostes que es facin en les ordenances fiscals per al 2021.    El president de la Diputació de Lleida, Joan Talarn, ha remarcat la importància d'aquesta mesa per a Lleida "però també serà important per a la demarcació" perquè "Lleida és un referent per al territori" i "aquelles solucions que surtin d'aquesta taula, també hauran de servir perquè tota la demarcació tingui un mirall on mirar-se per poder sortir també de la situació provocada per la covid-19". Per la seva banda, el subdelegat del govern espanyol, José Crespín, ha situat la base de la recuperació en "la tasca coordinada i conjunta per part de totes les institucions".    Des de CCOO han reclamat "un gran consens polític" per construir propostes "específiques i útils per a les persones" que permetin avançar en la recuperació de Lleida i que la mesa "no sigui només una foto per sortir a la premsa", ha expressat Cristina Rodríguez. El secretari general de la UGT de Lleida, José Luís Aguilà, ha defensat la importància d'elaborar una diagnosi real de l'afectació de la pandèmia en els sector econòmic i laboral de la ciutat per poder buscar solucions a curt i llarg termini.  El secretari general d'Hostaleria de Lleida, Ramon Solsona, ha tornat a reclamar al Govern ajuts específics per al sector de Lleida i dels sis municipis del Baix Segre on es van aplicar unes mesures restrictives més estrictes per evitar l'avenç de la pandèmia. Des de Pimec Comerç, han demanat a les diferents administracions inversions i destinar diners a Lleida per tal que les propostes que surtin de la mesa puguin tirar endavant.        Elaboració d'un document en un mes a partir de les propostes dels participants La taula per a la recuperació de la ciutat de Lleida elaborarà un Pla de treball i també s'encarregarà de fer seguiment de les accions acordades. A partir de les diferents propostes dels participants, també s'elaborarà un document que s'hauria de començar a debatre en el termini d'un mes, segons ha explicat Pueyo. La voluntat és que l'adopció d'acords es basi en l'obtenció del màxim consens possible entre totes les persones, institucions i entitats participants. Els àmbits de treball es decidiran en el sí de la pròpia mesa i giraran entorn de quatre eixos d'actuació. Per una banda, l'eix 'Governança i excel·lència operativa', centrat en l'àmbit econòmic i fiscal; l'organització i la funció pública; l'àmbit del voluntariat i espais de treball municipals. El segon eix és el de la 'Imatge, projecció i promoció de la ciutat', on s'analitzaran oportunitats laborals, responsabilitat social i foment de l'ocupació; la promoció de la ciutat, i la cultura, l'esport i el lleure. 'Igualtat, diversitat i inclusió social' serà el tercer eix en el qual s'inclouen drets a les persones i comunitat; infància, joventut i persones grans; àmbit emocional, i promocions públiques d'habitatges. Finalment, el quart eix serà el de l''Emergència climàtica, ambiental i sanitària', que tractarà àmbits com ara el sanitari, l'espai públic i la mobilitat i la innovació i tecnologia. La creació de la mesa transversal es va aprovar en el ple de la Paeria del 31 de juliol, després de ser proposada pel PSC, primer, i posteriorment per Ciutadans.

Summary: Lleida constitueix la mesa transversal per a la recuperació de la ciutat


L'Orquestra Simfònica de Barcelona i Nacional de Catalunya (OBC) interpretarà el 14 de juny a L'Auditori 'In C (en Do)', una de les obres cabdals del minimalisme musical del compositor nord-americà Terry Riley. Es tracta d'un dels principals actes del 25è aniversari del festival Sónar en què l'OBC interpretarà la partitura oberta sota la direcció artística del percussionista Brad Lubman. Cada músic tocarà els 53 "petits" fragments musicals amb què compta l'obra amb "cert" grau de llibertat i interaccionant aleatòriament amb la resta de músics. Segons informa L'Auditori, el resultat és una "impactant" massa sonora d'esdeveniments que evoluciona sobre la pulsió constant de la nota Do. El Sónar celebrarà el seu 25è aniversari del 14 al 16 de juny a Barcelona amb més de 130 activitats i convidats d'honor.

Summary: L'OBC celebrarà els 25 anys del Sónar amb un concert de partitura oberta i "cert" grau de llibertat pels músics


Hi ha dues carreteres secundàries tallades a Torroella de Montgrí i Forallac ACN Barcelona.-El telèfon d'emergències 112 ha atès fins a les 6 del matí 521 trucades per 379 incidents relacionats amb el temporal, 190 des de Barcelona, 27 des de Badalona i 27 des de Sant Cugat del Vallès. Les trucades s'han produït per inundacions de baixos i caiguda de branques, principalment. Hi ha 800 abonats sense llum a l'Aldea. Al marge d'això, no es registren incidències rellevants per les pluges. Hi ha dues carreteres secundàries tallades: la GI-541 a Torroella de Montgrí i la GI-644 a Forallac. S'han acumulat 119 litres per metre quadrat a Alcanar, 118 a Girona, 107 a Santa Coloma de Farners, 100 a Sant Cugat i 85 al Raval de Barcelona. El riu Onyar entre Riudellots de la Selva i Girona va molt ple amb nivells que poden afectar punts baixos i guals, però sense perill per a zones habitades. El cabal del Daró també és força elevat. Els Bombers han informat que des de les 22 hores de dimecres han treballat en una cinquantena d'avisos, la majoria a regió metropolitana nord (29) i a la de Girona (12). Els motius han estat acumulacions d'aigua o filtracions, retirar elements de la via i atendre incidències elèctriques. Es registren retards d'entre 15 i 20 minuts a la línia R1 per condicions meteorològiques adverses entre Vilassar i Mataró, que provoquen una avaria de senyalització en aquest tram.

Summary: El 112 atén 521 trucades per 379 incidents relacionats amb el temporal, 190 a Barcelona


El president del govern espanyol, Pedro Sánchez, ha reivindicat aquest dimecres l'acord assolit entre el Ministeri de Sanitat i la Conselleria de Sanitat de la Comunitat de Madrid per establir unes mesures comunes a tot l'Estat per plantar cara a la crisi sanitària. Durant la sessió de control al Congrés, Sánchez ha contraposat aquesta "oferta d'unitat de les institucions" al comportament del líder del PP, Pablo Casado, que planteja "problemes inventats" per fer oposició.  En la seva pregunta Casado ha acusat Sánchez d'haver estat "deslleial" al rei Felip VI per haver "tolerat" els atacs a la monarquia, que segons Casado va ser "elegida democràticament fa 40 anys".  El Rei, segons Casado, és "símbol de la unitat de la nació espanyola". "si volen canviar el règim han de presentar una reforma constitucional i no seguir desgastant covardament" la monarquia.  El líder del PP ha criticat Sánchez per pretendre indultar els presos independentistes i acostar els presos d'ETA i l'ha emplaçat a "trencar amb els seus socis que volen trencar la legalitat constitucional". "Vostè està degenerant les institucions i arruïnant els espanyols per un grapat de vots".  El president espanyol en la seva resposta ha evitat les "provocacions setmanals" de Casado i ha afirmat que el govern espanyol "protegeix el present i el futur dels espanyols de les amenaces reals, no de les fictícies que Casado s'inventa".  Ho fa, ha dit, prorrogant els ERTO, exigint al PP que abandoni el bloqueig del CGPJ i acordant ajudes per 140.000 MEUR. "Nosaltres estem protegint el present i el futur dels espanyols, mentre que el PP, a part d'insultar s'inventa amenaces fictícies" i "s'erigeix en el defensor de la Corona i de la Casa Reial".  "Vagi amb compte, perquè vostès es van erigir com a defensor de la unitat d'Espanya i ja vam veure com vam acabar", ha dit.  En el tram final de la resposta, Sánchez ha reivindicat l'acord assolit entre el govern espanyol i la Comunitat de Madrid. "Jo ofereixo unitat a les institucions. Fixis el que ha passat ahir a la Comunitat de Madrid on vam oferir un acord molt important".

Summary: Sánchez reivindica l'acord del seu govern amb la Comunitat de Madrid com a exemple de mà estesa


Grifols ha inaugurat aquest dilluns un centre de formació de diagnòstic a Dubai. Segons ha informat aquest dilluns la companyia farmacèutica, el nou centre, creat per donar suport al creixement de la Divisió Diagnostic, oferirà cursos de formació d'un o diversos dies per a tècnics de laboratori, enginyers i especialistes que treballen amb l'àmplia cartera de productes per a medicina transfusional i instruments de diagnòstic clínic, incloent proves d'anàlisis i programari. El centre també mostrarà als assistents les millors pràctiques de laboratori. "Situar aquest nou centre en Dubai, una ciutat amb vocació de convertir-se en un centre d'excel·lència en l'àmbit de la salut, ens permet col·laborar de manera més estreta amb els clients d'Orient Mitjà i Àfrica per proporcionar una excel·lent atenció als pacients", ha afirmat Carsten Schroeder, president de la Divisió Diagnòstic de Grifols.  La companyia destaca que està assentant les bases per al creixement de la seva Divisió Diagnòstic a través de la introducció de nous productes, l'entrada en nous mercats i l'enfortiment de la seva presència en zones geogràfiques on ja opera. La Divisió Diagnòstic se centra en l'avanç de l'atenció al pacient mitjançant innovadores solucions de diagnòstic dissenyades per simplificar les tècniques de laboratori i millorar la detecció i el tractament de malalties.

Summary: Grifols obre un centre de formació de diagnòstic a Dubai


Els Mossos d’Esquadra han detingut un veí de Calafell que va ser enxampat conduint sense carnet i va fugir de forma temerària de la policia. Els fets van passar dimecres a la C-246a quan una patrulla va reconèixer el conductor d’un vehicle que tenia el permís de conduir retirat. Els agents van encendre els llums i senyals acústics i van seguir el vehicle, però el conductor va accelerar a gran velocitat. Mentre fugia pel centre de Calafell, el vehicle es va saltar un semàfor en vermell i va estar a punt d’atropellar dues persones que creuaven un pas de vianants. L’individu va continuar circulant fins que la patrulla el va interceptar en sentit contrari i l’home va aturar bruscament el cotxe per no topar amb els mossos.  Els agents van detenir el conductor, que estava molt alterat, com a presumpte autor dels delictes de conducció temerària, conduir amb el carnet retirat judicialment i resistència i desobediència a agents de l’autoritat.  Els mossos també van denunciar l’acompanyant per desobediència, atès que va sortir corrents del vehicle malgrat que els mossos li havien ordenat que es mantingués a l’interior. El detingut, que té 36 anys i nombrosos antecedents policials, va quedar en llibertat amb càrrecs després de passar dijous a disposició judicial.

Summary: Detingut a Calafell per conduir sense carnet i fugir dels mossos que l’havien enxampat


L’escriptor Quim Monzó (Barcelona, 1952) ha estat distingit amb el 50è Premi d’Honor de les Lletres Catalanes. Òmnium atorga anualment aquesta distinció a una persona que, per la seva obra literària o científica en llengua catalana i per la exemplaritat de la seva tasca intel·lectual, ha destacat per la seva tasca intel·lectual, contribuint a la vida cultural dels Països Catalans. El guardonat rebrà 20.000 euros i un guardó obra d’Ernest Altés en el marc d’una cerimònia que tindrà lloc al Palau de la Música el 4 de juny. En la roda de premsa posterior a l’anunci, Monzó ha fet ús de la ironia, el sarcasme i l’humor que li son propis per agrair el premi. A diferència de les edicions anteriors, en aquesta ocasió no ha estat el president d’Òmnium qui ha anunciat la notícia al guanyador, però Jordi Cuixart ho va voler fer a través d’una carta que Monzó va rebre la setmana passada des de Soto del Real. Col·laborador de diversos mitjans de comunicació, ha traduït autors com Truman Capote, Roald Dahl, Ernest Hemingway o Mary Shelley, entre d’altres. L’any 2007 va fer el  discurs inaugural de la Fira del Llibre de Frankfurt, una dissertació en forma de conte allunyada dels discursos tradicionals en què va aprofitar per fer valdre la llengua i la literatura i criticar l’actuació d’alguns polítics, que l’usen com a excusa per a la demagògia. Ha escrit més d’una vintena de llibres, que han estat traduïts a 20 llengües. Entre d’altres, ha rebut reconeixements com el Premi Prudenci Bertrana de novel·la, el Premi Crítica Serra d’Or en diverses ocasions, el Premi Nacional de Literatura, el Premi dels escriptors catalans de l’AELC per al conjunt de la seva obra, el Premi Trajectòria de la Setmana del Llibre en Català o el Premi Ràdio Associació de Catalunya.  Ironia i humor per agrair el premi Durant la roda de premsa, Monzó ha fet ús de la ironia, el sarcasme i l’humor que li son propis recordant, per exemple, que és el segon premiat més jove: “Heu parlat amb algun metge i tinc alguna cosa que encara no sé”, ha bromejat, reconeixent que té una consideració “estranya i personal” sobre els premis, que no s’acaba de creure mai. Preguntat sobre si no tornarà a publicar, ha evitat descartar-ho malgrat que creu que sempre s’ha de deixar “alguna cosa pels hereus”. Així mateix, també ha desmentit que estigui escrivint les seves memòries i, citant Calders, considera que un “no pot escriure quan un encara se’n recordava de massa coses”. “I Calders tenia raó”, ha precisat.  L’empresonament de Cuixart, coprotagonista de l’acte  L’anunci del Premi d’Honor de les Lletres Catalanes s’ha fet en el marc d’una situació excepcional com a conseqüència de l’empresonament del president de l’entitat, Jordi Cuixart. L’escenari en el qual s’ha celebrat l’acte estava presidit per un llaç groc i el vicepresident, que també en lluïa un a la solapa, ha lamentat els 142 dies que el líder d’Òmnium porta privat de llibertat “de forma injusta”. Monzó tampoc ha esquivat la situació, qualificant “d’escandalosa” la “injustícia espanyola” i observant “amb sorpresa” l’”absoluta complaença” amb la qual mitjans “suposadament crítics” haurien de respondre-hi, lamentant alhora que no ho fan.  Una carta sense resposta Així mateix, Monzó ha explicat en la roda de premsa posterior a l’anunci que va començar a escriure una carta de resposta a Cuixart però que, per primera vegada, no se n’ha sortit amb l’escriptura. “Vaig començar un esborrany, però no sé què dir, per primera vegada no sé com es contesta. No me’n surto i l’esborrany és allà, en un racó de la pantalla de l’ordinador sense que aconsegueixi acabar-lo”, ha precisat.  “Anem a una irlandització del català” Monzó també s’ha volgut referir a la situació de la llengua catalana, que creu que continua estant “sota mínims acceptables”, arraconada els últims anys per la “il·lusió independentista”.  “La situació és igual de greu que abans, anem cap a una irlandització del català”, ha asseverat.  En aquest sentit, ha recordat que molts catalans consideren prioritari estructurar-se en un estat –“A mi em sembla perfecte i jo ho vull, on s’ha de firmar?”, s’ha preguntat-, però ha recordat que aquesta circumstància no garanteix la supervivència de la llengua, posant d’exemple el gaèlic, que es troba amb un “estat penós”. “No hem arribat aquests nivells però hi anem de fa molt de temps i a la gent se li enfot”, ha explicat.  Per Monzó, el principal problema rau en l’estructura, que cada vegada s’assimila més al castellà. “Si no sabés castellà, molts textos en català no els entendria. A vegades he de retraduir per entendre-ho, allò del famós catanyol”, ha observat.  L’argument del jurat En representació del jurat, Martí Domínguez ha glossat la figura de Quim Monzó, que ha qualificat de “referent ineludible” per als escriptors catalans, teixint textos que han esdevingut “veritables actes notarials d’un temps i d’un país”. En aquest sentit, l’ha qualificat d’escriptor “costumista” per la seva “enorme habilitat per captar l’ànima del seu temps i reflectir-la en forma de diàlegs”, i considera que és un “creador nat de llenguatge”. “L’estil de Monzó és àgil, directe, sarcàstic, enginyós, desimbolt. I ha creat escola: la qual cosa que ha revitalitzat i modernitzat la literatura catalana”, ha reblat.  Paral·lelament, considera que Monzó és un “corredor de distàncies curtes”, un velocista de la prosa “directa i punyent”, renovador de la “millor tradició”, fins al punt que l’ha considerat una mena de “Pere Calders del seu temps”. Per tot això, Domínguez creu que Quim Monzó ha estat un “potent complex vitamínic” que ha fet créixer la literatura catalana fins al punt “d’excel·lència en què es troba avui en dia”, un èxit pel qual mai se li podrà estarà “prou agraït”.

Summary: L’escriptor Quim Monzó rep el 50è Premi d’Honor de les Lletres Catalanes


Un fragment adaptat de 'Tot s'aprofita' de Pere Calders ha estat el primer text amb què s'han enfrontat els 67.719 alumnes catalans que han començat aquest dimarts les proves d'avaluació de 4t d'ESO. L'examen que ha donat el tret de sortida ha estat el de llengua catalana, seguit del de castellà, que ha tingut com a principal protagonista un extracte de 'Nada', de Carmen Laforet. Arran de la nova inclusió de la competència cientificotecnològica, per primer cop els estudiants han hagut de fer una tercera prova en un mateix dia. La que ha completat la jornada d'avui ha estat l'avaluació de matemàtiques, on s'han presentat problemes de conversió d'unitats, estadística i geometria.

Summary: Un text de Pere Calders a la prova d'avaluació de català a 4t d'ESO i un de Carmen Laforet, a castellà


La presidenta de l'Acadèmia del Cinema Català, Isona Passola, ha reclamat durant la gala dels Premis Gaudí que en la "nova etapa" que inicia el país espera que la cultura assoleixi la "centralitat política i financera que es mereix". " Sense cultura no hi ha país, sense cinema no hi ha cultura", ha reblat. Així mateix, ha lamentat que la cultura ha estat tradicionalment a la cua del pressupost, amb una partida del 0,7%, una circumstància que assegura que no es dóna "a cap país veí". En paral·lel, ha agraït la tasca "extraordinària" de la Junta de l'Acadèmia del Cinema Català, que manté l'aposta per fer arribar el cinema a tot el territori.

Summary: Passola: "En aquesta nova etapa hauríem de proposar-nos que la cultura tingui la centralitat política que es mereix"